गुवाहाटी / मरिगाव : बुधबारनि मोनायाव गुबुनारि होन्नानै फोसावजानाय कायरुल इसवामखौ मरिगाव पुलिसआ मयराबारि गामिनिफ्राय हमनो हायो । मिरिगांव जिल्लानि एस . पि . स्वापनानिल देखाया सेंन्टिनेलनि खौरांगिरिनि सिगाङाव बुङोदि , जों गुवाहाटी गोजौ बिजिरसालिनिफ्राय बिथांनि सोमोन्दै बिथोनफोरखौ मोनखाबाय । मखनो गोनांदि , कायरुल इसलाम , बिथांखौ मरिगांव जिल्लानि परेनार ट्रिबुनेआ गुबुनारि एबा बांग्लादेसि होन्ना फोसावखादोंमोन नाथाय सासे सरकारि फरायसालि खानदापुकुरि गुदि फरायसालिनि लोगो फोरोंगिरि जानायलाय बिथांनो एन . आर . ची सिबिथाय मावख'आव खामानि मावनो बिबान होनाय जादोंमोन । मरिगांव जिल्लानि पुलिसआ कलमाउबारिआव थानाय एन . आर . ची सिबिथाय मिरुआव खामानि मावनाय आरो बे मिरुआव गुलाय गुजाय सोमजिनायनि खौरांखौ मोन्नानै बिथांखौ सं - दानो आरो बुधबारनि मोनायाव मयराबारि गामिनिफ्राय हमनो मोन्नानै बिथांखौ ब्रिहस्पथिबाराव थेजपुर जिल्लानि डिटेन्सन बादायाव दैथाय हरो होन्ना खौरां मोनो । मरिगाव एस . पिनि बादिब्ला , इसलामनि नख'रनि साब्रै सोद्रोमाफोरखौबो परेनार ट्रिबुनेल आरो गोजौ बिजिरसालिआ गुबुनारि होन्ना फोसावदों । 2003 माइथायनिफ्रायनो मरिगाव परेनार ट्रिबुनेल आरो गुवाहाटी बिजिरसालिआ बिथांखौ गुबुनारि होन्ना फोसावखादोंमोनब्लाबो बिथांआ जिल्ला खुंथायजों मावफुंजानाय एन . आर . ची सोदांनाय खामानिफोरखौ मिकिरबेथा पुलिस थानानि सिंआव थानाय कलमाउबारि NSK एन . आर . ची सिबिथाय मिरुआव मावफागासिनो दंमोन । खौरां मोन्नाय जायोदि , मरिगांव जिल्लायाव गं 39 नखरफोरनि उनजोलैफोरजों लोगोसे गासै सा 200 सनदेह' थानाय एबा 'D' Voter होन्नानै फोसावजाखानाय सुबुंफोरनि मुंफोरा एन . आर . चिनि जोबथा फारिलाइआव नुजादों आरो बे जाथाया गासै हादोरसाखौनो सोमो नांहोदों 
कायरुल इसलामखौ डिटेन्सन बादायाव दैथाय हरो